Vandkvæði við talningu atkvæða eftir alþingiskosningarnar á laugardaginn sýna að brýnt er að skoða möguleika á rafrænni atkvæðagreiðslu. Þetta segir tæknistjóri hjá netöryggisfyrirtæki. Slík kosning yrði öruggari en núverandi fyrirkomulag og slíkar lausnir séu þegar til.
Theódór Ragnar Gíslason tæknistjóri hjá netöryggisfyrirtækinu Syndis segir að tæknilega standi ekkert í vegi fyrir rafrænni kosningu. Til þess að kjósa þannig séu tvær leiðir; annars vegar atkvæðagreiðsla í kosningavélum á kjörstað eins og tíðkast meðal annars í Bandaríkjunum og hins vegar að kjósa í snjallsíma eða tölvu.
Það er ansi erfitt að gera það án þess að það sé einhver rekjanleiki og það yrði þá endalaust af mögulegum árásarleiðum. En ef þú ert að tala um á kjörstað í einhvers konar lokuðu kerfi, einhvers konar rafrænt kerfi þar sem þú velur þann flokk sem þú ætlar að kjósa á skjá eftir að hafa auðkennt þig þá er hægt að gera það þannig að það sé nánast ógjörningur að sjá hvað tiltekinn einstaklingur kaus.
Þetta er þá tvíþætt ferli, annars vegar auðkenning í lokuðu kerfi og svo kosning í lokuðu kerfi. Það eru örugglega til þannig lausnir nú þegar.
Niðurstöður lægju þá fyrir um leið og kosningu lyki. Theódór segir að að mörgu þurfi að huga, verði rafrænt kosningakerfi tekið upp. Taka þurfi tillit til net- og upplýsingaöryggis, persónuverndar og laga.
En nú er oft talað um að snjallir hakkarar geti komist inn í hvaða tölvukerfi sem er. Auðvitað er það hægt. En það er líka hægt að falsa í kosningum, falsa skírteini eða annað í dag sem við notum til að kjósa. Það getur varla verið mikið verra. Við erum að díla við í dag, eftir hentisemi einstaklinga hvernig atkvæði okkar eru meðhöndluð. Það allavegana virkar þannig. Þó þetta sé hvergi nærri fullkomið, þessi útfærsla sem ég er að ræða, þá er það örugglega að mörgu leyti öruggara en það sem við höfum nú þegar í dag.